
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Okresný súd Galanta 35C/3/2026 2326200131 10. 02. 2026 Mgr. Zuzana Dojčánová ECLI:SK:OSGA:2026:2326200131.2
Uznesenie Okresný súd Galanta v právnej veci navrhovateľa: mal. A. B., nar. XX.X.XXXX, bytom C. D. XXX, prechodne bytom C. E., F. XXXX/XX,v konaní zastúpený zákonnou zástupkyňou: F. G., nar. XX.X.XXXX, bytom C. D. XXX, proti povinnému z neodkladného opatrenia: H. A., bytom C. E., o nariadenie neodkladného opatrenia, takto rozhodol: Súd návrh na nariadenie neodkladného opatrenia, doručený súdu dňa 13.1.2026,
o d m i e t a.
odôvodnenie: 1. Navrhovateľ, prostredníctvom svojej zákonnej zástupkyne, doručil dňa XX.X.XXXX súdu podanie, ktorým žiadal, aby súd nariadil zákaz priblíženia, ktorým sa zakazuje osobe H. A. priblížiť sa k navrhovateľovi na vzdialenosť menej než 20 metrov na verejných aj súkromných miestach. Podľa obsahu bolo podanie posúdené ako návrh na nariadenie neodkladného opatrenia v zmysle § 325 ods. 2 písm. d) Civilného sporového poriadku. 2. Nakoľko podanie nemalo náležitosti riadneho návrhu na nariadenie neodkladného opatrenia, v zmysle platného a účinného zákona č. 160/2015 Z.z., najmä preto, že jeho obsah bol nejasný a neurčitý, súd navrhovateľa uznesením č.k. XXX/X/XXXX-X I. J. XX.X.XXXX vyzval na jeho doplnenie. V zmysle vyššie uvedeného uznesenia bolo potrebné podanie doplniť a odstrániť jeho nedostatky (v uznesení presne špecifikované a konkretizované) v lehote 10 dní odo dňa jeho doručenia. Súčasne bol navrhovateľ poučený ako a prečo má doplnenie vykonať, ako aj o tom, že ak podanie v stanovenej lehote neopraví alebo nedoplní, a ak pre tento nedostatok nebude možné v konaní pokračovať, súd podanie odmietne. 3. Vyššie uvedené uznesenie bolo navrhovateľovi doručené cestou jeho zákonnej zástupkyne dňa XX.X.XXXX (doručenka založená na čl. 12 spisu), a teda lehota na doplnenie podania uplynula dňom X.X.XXXX (štvrtok). V stanovenej lehote súdu žiadne doplnenie zo strany navrhovateľa doručené nebolo. 4. Podľa § 129 ods. 1 C.s.p., ak ide o podanie vo veci samej alebo návrh na nariadenie neodkladného opatrenia alebo zabezpečovacieho opatrenia, z ktorého nie je zrejmé, čoho sa týka a čo sa ním sleduje, alebo ide o podanie neúplné alebo nezrozumiteľné, súd vyzve toho, kto podanie urobil, aby podanie doplnil alebo opravil v lehote, ktorá nemôže byť kratšia ako desať dní. 5. Podľa ods. 2 cit. ustanovenia, v uznesení podľa odseku 1 súd uvedie, v čom je podanie neúplné alebo nezrozumiteľné a ako ho treba doplniť alebo opraviť a poučí o možnosti podanie odmietnuť. 6. Podľa ods. 3 cit. ustanovenia, ak sa v lehote určenej súdom podanie nedoplní alebo neopraví, súd podanie odmietne; to neplatí, ak pre uvedený nedostatok možno v konaní pokračovať.
7. Podľa ods. 4 cit. ustanovenia, ak sa podanie opraví alebo doplní v celom rozsahu v súlade s výzvou podľa odseku 1 najneskôr do uplynutia lehoty na podanie odvolania proti uzneseniu o odmietnutí podania, o odvolaní proti tomuto uzneseniu môže rozhodnúť súd, ktorý ho vydal. 8. Pretože navrhovateľ v lehote určenej súdom podanie - návrh na nariadenie neodkladného opatrenia nedoplnil, pričom bol poučený o následkoch nedoplnenia, a pretože pre nedostatky, ktoré podanie má nemožno v konaní pokračovať (súdu nie je jednoznačné čo malo odôvodňovať jeho podanie a riadne nebola označená ani osoba povinného), súd postupoval v zmysle uvedených zákonných ustanovení a rozhodol tak ako je uvedené vo výroku daného uznesenia a podanie súdu doručené dňa XX.X.XXXX odmietol. Poučenie: Proti tomuto uzneseniu súdu prvej inštancie je možné podať odvolanie v lehote 15 dní odo dňa jeho doručenia cestou tunajšieho súdu na Krajský súd v Trnave (§ 357 písm. b) C.s.p.). V odvolaní sa má popri všeobecných náležitostiach (§ 127 ods. 1 C.s.p.) uviesť, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh) (§ 363 C.s.p.) Rozsah, v akom sa rozhodnutie napáda, môže odvolateľ rozšíriť len do uplynutia lehoty na podanie odvolania (§ 364 C.s.p.). Odvolanie treba predložiť s potrebným počtom rovnopisov a s prílohami tak, aby jeden rovnopis zostal na súde a aby každý účastník dostal jeden rovnopis. Ak účastník nepredloží potrebný počet rovnopisov a príloh, súd vyhotoví kópie na jeho trovy.

